বোলারদেরও কড়া হেডমাস্টারের শাসন থেকে মুক্তি নেই! বোর্ডরুমে যুক্তিতর্কের পর একটা পরিকল্পনা করা হয়। সে মতে বোলিং করে বোলার মার খেলেও অসন্তুষ্ট হন না হাতুরাসিংহে। কিন্তু উল্টোপাল্টা করলেই রেহাই নেই কারোর, নামটা যত বড়ই হোক না কেন। তবে চোট নিয়ে মুস্তাফিজুর রহমান ছিটকে পড়ার পরও পাকিস্তান ম্যাচে বোলারদের নৈপুণ্যে বেজায় খুশি কোচ। তবে একদিকে আঁটসাঁট বোলিং করে পাকিস্তানি ব্যাটসম্যানদের চাপে ফেলে দেওয়া তাসকিন আহমেদ কিংবা টপাটপ উইকেট তুলে নেওয়া আল আমিন হোসেনও জানেন যে ফাইনালে গড়বড় করলে অতীত সাফল্যের সুবাদে রেহাই পাওয়ার সম্ভাবনা নেই। মাশরাফি-তামিম-সাকিব-মুশফিক-মাহমুদ উল্লাহর মতো সিনিয়র ক্রিকেটাররা এ ব্যবস্থাপত্র মেনে যখন নিয়েছেন, তখন তরুণদের বেগড়বাই করার সুযোগ কোথায়!